566 **En alte Sack!**

Chürzlich seit, und das ganz fin,

keck us ihrem Suppe-Chlack,

eusi jüngschti Enkelin:

„Opa, du bisch en alte Sack!“

Zerscht schellt s`mi fascht gar us de Socke,

denn aber wirk ich gfasst.

Ich verdau de harti Brocke,

will de Schpruch halt eifach passt.

Warum söll ich mit ihre schtriite?

Will sie seit was isch?

Sie het doch recht, die chlini Gritte,

das schleckt kei Geiss vom Tisch!

6 Johr scho lig ich uf der fuule Hut

und leb vo der Pension.

S`glichi macht mini Endlos - Brut.

Die chocht au ohni Lohn.

Aber wüsst ihr was, es isch mir wohl.

Es gfallt mir i dem Job!

Keis schlächts Gwüsse, ohni Kohl,

so nes Läbe, eifacht top!

Muess nur no mache was ich will,

mir schnorret niemer dry.

Guet, nid immer müsli schtill,

cha mis Endlos-Brüttli sy!

Öppe die seit sie zu mir:

„ Machsch bitte no der Chübel leer!“

Oder nach erer gröbere Fyr:

„ S`Fläsche-Leerguet isch mir z`schwer.“

Ohni Wort, ich weiss was tue.

Ich nimm die grossi Täsche.

Mini Endlos-Brut, die luegt mir zue

und weg sind alli Fläsche!

Am Abig, nach eme feine Znacht,

mi Endlos-Brut, die chochet s`Wunder,

seit sie: „ Jetzt wird no d `Chuchi gmacht.

I d`Wäschmaschine mit dem Plunder!¨

Am andere Morge chöme d`Pflichte:

„Du weisch und machsch das immer toll,

bevor duesch wieder Versli dichte,

d`Abwäschmaschine isch no voll!“

Sie gsend, so frei bin ich denn nöd.

Au alti Säck müend schaffe.

Hend nöd nur Zyt zum dumm und blöd

de Lüt bim chrampfe nache gaffe.

S`git dies und das no öppe z`tue,

es schafft nöd nur der Mage.

Ich freu mich aber a meh Rueh.

Will öppe gar nöd chlage!

Klar, hin und wieder zwickt es au.

Ich gschpürs im Glenk, i de Hüfte.

Und mini Därm, die gurgle au,

düend unsachgmäss entlüfte.

Und denne au, lass sie doch mache,

nach so viel lange Jahr.

So isch es halt mit alte Sache,

da beschtaht kei Gfahr!

Nei, mis Läbe isch der Hammer,

es chönnt nöd besser sy.

S`gaht ohni jedes Klöhn und Gjammer,

s`isch meischtens eitel Sunneschy!

Au wenn mi Enkelin denn lacht,

über ihre Schabernack,

sie heig ja nur es Scherzli gmacht.

Sie het recht, ich bin e alte Sack!